Maturalno putovanje
Maturalno putovanje ili ekskurzija je izraz kojim se opisuje višednevni zajednički izlet učenika završnih razreda srednje škole. Obično je na rasporedu tokom školskog raspusta, a na području bivše Jugoslavije pred kraj ljetnog raspusta, odnosno u augustu ili septembru, prije početka završne nastavne godine. Kao i kod većine školskih ekskurzija, nominalna svrha maturalnog putovanje je obrazovna, odnosno omogućavanje učenika da se upoznaju sa prirodnim i kulturnim atrakcijama; maturalno putovanje također predstavlja svojevrsni ritual zrelosti tokom koga učenici obično prvi put duže vremena provode bez kontrole roditelja, odnosno preuzimaju odgovornost koja bi trebala doći sa punoljetnošću. Za same učenike glavni motiv maturalnog putovanja je zabava, odnosno nastojanje da se steknu "nezaboravne" uspomene iz mladosti. Organizacija, finansiranje i trajanje maturalnog putovanja ovise o obrazovnom sistemu i socioekonomskim prilikama pojedine zemlje. Na području bivše Jugoslavije se ustalio običaj da maturalna putovanja finansiraju porodice učenika, odnosno da kao odredišta služe strane zemlje. Putovanja obično traju oko sedmicu dana, a kao transportno sredstvo služi autobus, rjeđe brodovi i avioni.